
LIETUVOS RESPUBLIKOS ŠVIETIMO, MOKSLO IR SPORTO MINISTRAS


ĮSAKYMAS

DĖL ŠVIETIMO, MOKSLO IR SPORTO MINISTRO 2017 M. SAUSIO 4 D. ĮSAKYMO NR. V-6 „DĖL NACIONALINIŲ MOKINIŲ PASIEKIMŲ PATIKRINIMŲ ORGANIZAVIMO IR VYKDYMO TVARKOS APRAŠO PATVIRTINIMO“ PAKEITIMO

2022 m. kovo 21 d. Nr. V-413
Vilnius


P a k e i č i u Nacionalinių mokinių pasiekimų patikrinimų organizavimo ir vykdymo tvarkos aprašą, patvirtintą Lietuvos Respublikos švietimo, mokslo ir sporto ministro 2017 m. sausio 4 d. įsakymu Nr. V-6 „Dėl Nacionalinių mokinių pasiekimų patikrinimų organizavimo ir vykdymo tvarkos aprašo patvirtinimo“:
1. Pakeičiu 35.2 papunktį ir jį išdėstau taip:
„35.2. planuojamas mokinių atvykimas, pasiskirstymas į NMPP patalpas, sanitarinių patalpų, įrenginių (tualetų, praustuvių) skaičius. Mokyklose sudaromos tinkamos sąlygos mokinių ir vykdytojų rankų higienai (visose praustuvėse tiekiamas šiltas ir šaltas vanduo, prie praustuvių padėta skysto muilo, vienkartinių rankšluosčių ar rankų džiovintuvas). Šalia įėjimų į patalpas, kuriose vykdomas NMPP, sudaroma galimybė rankų dezinfekcijai (gerai matomoje vietoje pakabintos rankų dezinfekcijai skirtos priemonės). Be to, sudaromos higieniškos sąlygos mokiniams nemokamai atsigerti vandens. Jei NMPP metu kompiuteriais naudojasi keli mokiniai, liečiamas kompiuterių paviršius dezinfekuojamas po kiekvieno panaudojimo (kompiuterio klaviatūra, pelė, liečiamojo ekrano paviršius) arba naudojimuisi skiriamos vienkartinės pirštinės;“.
2. Pakeičiu 35.3 papunktį ir jį išdėstau taip:
„35.3. NMPP vykdymo patalpose mokiniams skiriami atskiri stalai / suolai. Visi stalai / suolai sustatomi viena kryptimi keliomis eilėmis ir pažymimi taip, kaip nurodoma NMPP vykdymo protokole, t. y. užrašoma grupė ir eilės numeris. Eilėje tos pačios grupės mokinių vietos numeruojamos nuosekliai. Prie patalpos pakabinami mokinių grupių sąrašai;“.
3. Pakeičiu 42 punktą ir jį išdėstau taip:
„42. Vykdymo grupės narys NMPP vykdymo elektroniniu būdu metu privalo segėti kortelę su vardu, pavarde ir nuoroda: „vyresnysis vykdytojas“, „administratorius“, „vykdytojas“, dėvėti medicininę veido kaukę arba respiratorių, kuris priglunda prie veido ir visiškai dengia nosį ir burną (toliau – veido kaukės), jei privalomą veido kaukių dėvėjimą viešoje vietoje numato karantino režimą ir (ar) ekstremaliąją situaciją reglamentuojantys teisės aktai. Vykdymo grupės nariai gali dėvėti veido kaukę, nors tokios pareigos karantino režimą ir (ar) ekstremaliąją situaciją reglamentuojantys teisės aktai nenumato.“
4. Pakeičiu 44.1.2 papunktį ir jį išdėstau taip:
„44.1.2. pasireiškus ūmių viršutinių kvėpavimo takų infekcijų požymiams (karščiavimas kosulys, pasunkėjęs kvėpavimas ir pan.), į NMPP vykdymo patalpas nevyksta ar nedelsdami iš jų pasišalina;“.
5. Pakeičiu 44.1.4 papunktį ir jį išdėstau taip:
„44.1.4. prie patalpos ateina likus ne mažiau kaip 15 minučių iki NMPP vykdymo pradžios. Į patalpą įeina tik vykdytojui leidus. Vykdytojui kilus abejonių dėl mokinio ir jam paprašius trumpam nusiima veido kaukę;“.
6. Pakeičiu 47.1.2 papunktį ir jį išdėstau taip:
„47.1.2. į NMPP vykdymo patalpas neįleidžia arba pareikalauja nedelsiant iš jų pasišalinti asmenims, kuriems pasireiškia ūmių viršutinių kvėpavimo takų infekcijų požymiai (karščiavimas, kosulys, pasunkėjęs kvėpavimas ir pan.);“.
[bookmark: _GoBack]7. Pakeičiu 47.1.3 papunktį ir jį išdėstau taip:
„47.1.3. ne vėliau kaip prieš 15 minučių iki NMPP vykdymo pradžios įleidžia mokinius į patalpą ir nurodo vietą pagal sąrašą. Informuoja, kad mokiniai į patalpą neįsineštų asmeninių daiktų (išskyrus NMPP vykdymo instrukcijoje nurodytas priemones);“.
8. Pakeičiu 53 punktą ir jį išdėstau taip:
„53. NŠA informacinėje testavimo sistemoje skelbiamos pavyzdinės NMPP užduotys.“

